b"\n_START_ARTICLE_\nFrederik Vinding Kruse\n_START_SECTION_\nLiv\n_START_PARAGRAPH_\nVinding Kruse ble cand. jur. fra K\xc3\xb8benhavns Universitet i 1905 og fortsatte studiene i England og Tyskland fra 1909 til 1911. I 1913 fikk han doktorgraden for en avhandling om arbeidsrett og ble \xc3\xa5ret etter utnevnt til professor i rettsvitenskap ved universitetet. Han beholdt denne stillingen til han gikk av i 1950._NEWLINE_Han var far til juristen Anders Vinding Kruse (1921\xe2\x80\x931995)._NEWLINE_Vinding Kruse var en av sin tids fremste danske jurister. Hovedverket hans er det fire bind store Ejendomsretten (1929\xe2\x80\x9333), som ogs\xc3\xa5 delvis ble oversatt til engelsk og tysk. Av den danske justisministeren fikk han i oppdrag \xc3\xa5 utarbeide forslag til ny lov om tinglysning, som ble vedtatt i 1926._NEWLINE_Vinding Kruse var politisk sv\xc3\xa6rt konservativ, og var i mellomkrigstiden kritiker av parlamentarismen. I april 1940, etter den tyske okkupasjonen av Danmark, deltok han i forhandlinger med den tyske gesandten Cecil von Renthe-Fink om \xc3\xa5 delta i et forretningsministerium, men valgte \xc3\xa5 avsl\xc3\xa5._NEWLINE_Vinding Kruse var i 1926 formann i bed\xc3\xb8mmelseskomiteen som forkastet Alf Ross' doktoravhandling Theorie der Rechtsquellen. Dette la grunnen for et livsvarig fiendskap. I juni 1945 beskyldte Ross Vinding Kruse offentlig for \xc3\xa5 v\xc3\xa6re nazist fordi han hadde forhandlet med von Renthe-Fink i april 1940."